রাস্তা না হওয়া নিয়ে পঞ্চায়েত প্রধানের সঙ্গে গ্রামবাসীদের তর্ক, উত্তেজনা দেবীপুরে

বর্ধমান: দেবীপুর (Debipur) গ্রাম পঞ্চায়েতের ‘আমার পাড়া, আমার সমাধান’ (Aamar Para, Aamar Samadhan) শিবিরে রাস্তাঘাটের সমস্যা ঘিরে উত্তেজনা ছড়াল। শুক্রবার দেবীপুর স্টেশন বাজার প্রাথমিক বিদ্যালয়ে অনুষ্ঠিত কর্মসূচিতে উপস্থিত ছিলেন পঞ্চায়েত প্রধান ও প্রশাসনিক আধিকারিকরা।

এই কর্মসূচিতেই হেতমপুর গ্রামের ৮৪ নম্বর বুথের বাসিন্দারা কাঁচা রাস্তা পাকা করার দাবি তোলেন। অভিযোগ, সেই রাস্তা দিয়ে প্রতিদিন স্কুলপড়ুয়ারা যাতায়াত করে, বর্ষাকালে কাদা ও জলজমায় ভীষণ অসুবিধা হয়। বহুবার লিখিত অভিযোগ দেওয়া সত্ত্বেও কোনও ব্যবস্থা নেওয়া হয়নি বলে গ্রামবাসীদের দাবি।

আরও পড়ুন: জগদ্ধাত্রী পুজো কৃষ্ণনগরবাসীর আবেগ, রাতভর চলল বিসর্জনের শোভাযাত্রা

এদিন প্রধান জানিয়ে দেন, বিষয়টি তিনি জানেন না, অঞ্চল সভাপতি দেখছেন। আর এতেই ক্ষোভে ফেটে পড়েন গ্রামবাসীরা। প্রধানের সঙ্গে সরাসরি বাগবিতণ্ডায় জড়িয়ে পড়েন তারা। পরিস্থিতি সামাল দিতে হাজির হয় মেমারি থানার পুলিশ।

গ্রামবাসীদের বক্তব্য, “আমরা প্রধানকে ভোট দিয়ে নির্বাচিত করেছি, অঞ্চল সভাপতির কাছে যেতে হবে কেন? আমাদের রাস্তার দাবি প্রশাসনকে জানাতে এসেছি।” পঞ্চায়েত প্রধানের আচরণে গ্রামবাসীরা ক্ষোভ প্রকাশ করে দ্রুত রাস্তা নির্মাণের দাবি জানান।