পূর্ব বর্ধমানে ভয়াবহ সড়ক দুর্ঘটনা, আহত অন্তত ১৮ বাংলাদেশি পুণ্যার্থী

পূর্ব বর্ধমান: শুক্রবার গভীর রাতে ভয়াবহ সড়ক দুর্ঘটনার (Road Accident) কবলে পড়ল বাংলাদেশি (Bangladeshi) পুণ্যার্থী বোঝাই একটি বাস। সূত্রে জানা গিয়েছে, রাত আনুমানিক ২টা ৩০ মিনিট নাগাদ বুদ্ধগয়ার উদ্দেশ্যে রওনা দেওয়া বাসটি পূর্ব বর্ধমানের জামালপুর থানার অন্তর্গত মুসুন্ডা এলাকায় পৌঁছলে একটি কনটেনার পিছন দিক থেকে সজোরে ধাক্কা মারে।

এই সংঘর্ষে অন্তত ১৮ জন বাংলাদেশি পুণ্যার্থী আহত হন। খবর পেয়ে দ্রুত ঘটনাস্থলে পৌঁছে যায় শক্তিগড় ট্রাফিক ইন্সপেক্টর, জামালপুর থানার ওসি কৃপা সিন্ধু ঘোষ, আঝাপুর ক্যাম্পের আইসি এবং এসটিজি ও টিএইচজি আধিকারিকরা। আহতদের তড়িঘড়ি উদ্ধার করে বর্ধমান মেডিকেল কলেজ হাসপাতালে পাঠানো হয়।

আরও পড়ুন : আকাশের গোমড়া মুখ, কবে থেকে বইবে হিমেল হাওয়া? বৃষ্টির সঙ্গে রইল শীতের পূর্বাভাস

পুলিশ সূত্রে জানা গিয়েছে, তিনটি বাসে করে ১০০-রও বেশি তীর্থযাত্রী বুদ্ধগয়ার পথে ছিলেন। দুর্ঘটনার পর প্রশাসনের পক্ষ থেকে বাকি যাত্রীদের রাতের থাকার ও খাবারের ব্যবস্থা করা হয়। আহতদের প্রাথমিক চিকিৎসার পর অধিকাংশকেই হাসপাতাল থেকে ছেড়ে দেওয়া হয়েছে।

পরে জামালপুর থানার পুলিশ বাসের নতুন ব্যবস্থা করে তীর্থযাত্রীদের যাত্রা পুনরায় শুরু করতে সাহায্য করে। বাংলাদেশের ওই তীর্থযাত্রীরা ভারতীয় পুলিশের মানবিক ও দ্রুত পদক্ষেপের জন্য কৃতজ্ঞতা প্রকাশ করেছেন।